Številka: 6712-8/2023/74

Datum: 25. 10. 2024

Na podlagi prvega odstavka 12. člena Zakona o športu (Uradni list RS, št. 29/17, 21/18 – ZNOrg, 82/20, 3/22 – ZDeb in 37/24 – ZMat-B; v nadaljnjem besedilu: ZŠpo-1) minister, pristojen za šport, določa programe in področja športa, ki se sofinancirajo v letu 2024, in obseg sredstev, ki se zagotovijo v Proračunu Republike Slovenije za leto 2024 (Uradni list RS, št. 150/22 in 123/23) s

**SPREMEMBO LETNEGA PROGRAMA ŠPORTA**

**V REPUBLIKI SLOVENIJI ZA LETO 2024**

Letni program športa v Republiki Sloveniji za leto 2024 (št. 6712-8/2023/4 z dne 19. 12. 2023, s spremembami št. 6712-8/2023/63 z dne 27. 6. 2024, št. 6712-8/2023/66 z dne 13. 8. 2024, št. 6712-8/2023/68 z dne 29. 8. 2024 in št. 6712-8/2023/71 z dne 20. 9. 2024) se spremeni kot sledi:

**Povečanje sredstev:**

V točki »*6.1. ŠPORTNI PROGRAMI*«, se višina sredstev za podtočko »*6.1.7. Vrhunski šport*« v postavki: »Nagrade vrhunskim športnikom in trenerjem« spremeni s 660.000,00 EUR na 865.000,00 EUR.

Upoštevaje spremembe iz točke I. se računsko popravijo tudi vsote, in sicer se pri točkah in podtočkah ustrezno spremenijo seštevki vrednosti sredstev, tako da se v točki »*6.1. ŠPORTNI PROGRAMI*« višina sredstev spremeni s 16.187.524,00 EUR na 16.392.524,00 EUR, v podtočki »*6.1.7. Vrhunski šport*« z 9.673.440,00 EUR na 9.878.440,00 EUR. Skupni znesek se spremeni s 53.286.797 EUR na 53.491.797 EUR.

V ostalem delu ostaja Letni program športa za leto 2024 in njegova obrazložitev nespremenjena.

Ministrstvo v 5 dneh po sprejemu sprememb na spletni strani objavi čistopis Letnega programa športa v Republiki Sloveniji za leto 2024 z upoštevanimi spremembami, ki je priloga tega sklepa.

Te spremembe pričnejo veljati z dnem sprejema.

**OBRAZLOŽITEV:**

Na podlagi prvega odstavka 12. člena ZŠpo-1 minister, pristojen za šport, določa programe in področja športa, ki se sofinancirajo v letu 2024, in obseg sredstev, ki se zagotovijo v Proračunu Republike Slovenije za leto 2024 (Uradni list RS, št. 150/22 in 123/23). Skladno s tem je dne 19. 12. 2023 minister, pristojen za šport, določil Letni program športa v Republiki Sloveniji za leto 2024 (v nadaljnjem besedilu: LPŠ 2024) ter dne 27. 6. 2024, 13. 8. 2024, 29. 8. 2024 in 20. 9. 2024 spremembe LPŠ 2024.

Med izvajanjem LPŠ 2024 so se zaradi objektivno spremenjenih razmer izkazale potrebe po povečanju sredstev znotraj programa s ciljem, da se zagotovi dodatna poraba sredstev LPŠ 2024. S spremembo se zagotavljajo dodatna sredstva na postavkah, kjer se je pokazala dodatna potreba po sredstvih, zaradi izpolnjevanja zakonskih obveznosti (denarne nagrade za dobitnike kolajn).

Potrebno zvišanje sredstev na postavki je:

* V točki I. je predvidena namenitev dodatnih 205.000,00 EUR sredstev za postavko »Nagrade vrhunskim športnikom in trenerjem«, v okviru česa se predvideva dodatno sofinanciranje nagrad športnikom in trenerjem na olimpijskih in paralimpijskih igrah ter svetovnih in evropskih prvenstvih.



Pozitivni mnenji k spremembam Letnega programa športa v Republiki Sloveniji za leto 2024, sta v skladu s prvim odstavkom 12. člena ZŠpo-1, podala Strokovni svet Republike Slovenije za šport na svoji 18. dopisni seji dne 18. 10. 2024 in Olimpijski komite Slovenije - Združenje športnih zvez na 18. dopisni seji izvršnega odbora OKS-ZŠZ dne 21. 10. 2024.

Sprememba je s proračunskega vidika nevtralna in ne predstavlja dodatnih obremenitev za veljavni Proračun Republike Slovenije za leto 2024. Sredstva za financiranje programa so bila dne 26. 9. 2024 zagotovljena s prerazporeditvijo sredstev med proračunskimi postavkami kot izhaja iz Sklepa vlade št. 41012-55/2024/3 z dne 26. 9. 2024.

S tem je utemeljena točka I. sprememb LPŠ 2024.

---

Sprejeti LPŠ 2024 vsebuje tabelarni prikaz razporeditve sredstev po posameznih proračunskih postavkah ter seštevke po posameznih točkah in podtočkah. Navedene številke se tudi ustrezno spremenijo, kar izhaja iz čistopisa z označenimi spremembami.

S tem je utemeljena točka II. sprememb LPŠ 2024.

---

Zaradi možnosti takojšnjega koriščenja sredstev ter v povezavi z zagotovitvijo predpisane dolžnosti izplačila nagrad vrhunskim športnikom in trenerjem za kolajne, je potrebno, da spremembe LPŠ 2024 prično veljati takoj po njihovem sprejemu.

S tem je utemeljena točka III. sprememb LPŠ 2024.

Matjaž Han

MINISTER

Priloga:

* čistopis Letnega programa športa v Republiki Sloveniji za leto 2024 z upoštevanimi spremembami